CELEX: 32012D0749
Language: bg
Date: 2012-12-03 00:00:00
Title: 2012/749/ЕС: Решение на Съвета от 3 декември 2012 година за удължаване на срока на прилагане на Решение 2010/371/ЕС относно приключването на консултациите с Република Мадагаскар съгласно член 96 от Споразумението за партньорство АКТБ—ЕС

5.12.2012   
            
            
               BG
            
            
               Официален вестник на Европейския съюз
            
            
               L 333/46
            
         РЕШЕНИЕ НА СЪВЕТА
   от 3 декември 2012 година
   за удължаване на срока на прилагане на Решение 2010/371/ЕС относно приключването на консултациите с Република Мадагаскар съгласно член 96 от Споразумението за партньорство АКТБ—ЕС
   (2012/749/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (1) и преразгледано в Уагадугу, Буркина Фасо на 22 юни 2010 г. (2) (наричано по-долу „Споразумението за партньорство АКТБ—ЕС“), и по-специално член 96 от него,
   като взе предвид Вътрешното споразумение между представителите на правителствата на държавите членки, заседаващи в рамките на Съвета, относно мерките, които трябва да се вземат, и процедурите, които трябва да се следват за изпълнение на Споразумението за партньорство АКТБ–ЕС (3), и по-специално член 3 от него,
   като взе предвид предложението на Европейската комисия,
   със съгласието на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               Решение 2010/371/ЕС на Съвета от 7 юни 2010 г. относно приключването на консултациите с Република Мадагаскар съгласно член 96 от Споразумението за партньорство АКТБ—ЕС (4) бе прието, за да се осигури прилагането на подходящи мерки вследствие на нарушаването на основни елементи, предвидени в член 9 от Споразумението за партньорство АКТБ—ЕС.
            
         
               (2)
            
            
               С Решение 2011/324/ЕС на Съвета (5) действието на посочените мерки бе продължено до 6 декември 2011 г., а с Решение 2011/808/ЕС на Съвета (6) те бяха изменени и действието им бе продължено до 6 декември 2012 г.
            
         
               (3)
            
            
               Постигнат бе значителен напредък, по-специално в областта на изграждането на институции на прехода и на изборния процес, благодарение на посредничеството на Южноафриканската общност за развитие (ЮАОР), което позволи да се отбележи напредък в процеса на излизане от кризата. Като пример за този напредък може да се отбележи създаването на независима национална изборна комисия на прехода (Commission électorale nationale indépendante pour la transition — CENI-T), приемането от парламента на закон за амнистията и обявяването на дати за избори в съответствие с препоръките на експертите от Организацията на обединените нации. Въпреки това пътната карта за прехода не бе изпълнена докрай.
            
         
               (4)
            
            
               Срокът на прилагане на Решение 2010/371/ЕС изтича на 6 декември 2012 г. Тъй като е предвидено парламентарните избори и вторият кръг на президентските избори да се проведат на 3 юли 2013 г., срокът на прилагане на подходящите мерки, които са в сила понастоящем, следва да бъде удължен до момента, в който Съветът вземе решение, че са били проведени заслужаващи доверие избори и че конституционният ред в Мадагаскар е възстановен, без да се засяга възможността за редовното преразглеждане на мерките през този период,
            
         ПРИЕ НАСТОЯЩОТО РЕШЕНИЕ:
   Член 1
   В член 3 от Решение 2010/371/ЕС второто изречение се заменя със следното:
   
      „Решението остава в сила до момента, в който Съветът вземе решение въз основа на предложение на Комисията, че са били проведени заслужаващи доверие избори и че конституционният ред в Мадагаскар е възстановен, без да се засяга възможността за редовното му преразглеждане през този период.“
   
   Член 2
   Настоящото решение влиза в сила в деня на приемането му.
   
      Съставено в Брюксел на 3 декември 2012 година.
      
         
            За Съвета
         
         
            Председател
         
         N. SYLIKIOTIS
      
   
   
      (1)  ОВ L 317, 15.12.2000 г., стр. 3.
   
      (2)  ОВ L 287, 4.11.2010 г., стр. 3.
   
      (3)  ОВ L 317, 15.12.2000 г., стр. 376.
   
      (4)  ОВ L 169, 3.7.2010 г., стр. 13.
   
      (5)  ОВ L 146, 1.6.2011 г., стр. 2.
   
      (6)  ОВ L 324, 7.12.2011 г., стр. 1.
   
      ПРИЛОЖЕНИЕ
      
         ПРОЕКТ НА ПИСМО ДО ПРЕЗИДЕНТА НА ПРЕХОДА
      
      Уважаеми господин Президент,
      Като приветства напредъка в разрешаването на политическата криза, постигнат с подписването през септември 2011 г. от политическите партньори в Мадагаскар на пътната карта за излизане от кризата в Мадагаскар, на 5 декември 2011 г. Европейският съюз (ЕС) смекчи подходящите мерки, въведени по отношение на Мадагаскар с Решение 2010/371/ЕС на Съвета от 7 юни 2010 г.
      Новото решение Ви бе съобщено с писмо от 8 декември 2011 г., в което се посочват предпоставките за предприемане на мерки по оказване на помощ за прехода от страна на ЕС. За тази цел през изминалата година ЕС взе мерки за подпомагане на населението и на изборния процес съгласно предвиденото в таблицата с ангажименти, съдържаща се в посоченото писмо.
      Постигнат е значителен напредък в изпълнението на пътната карта — напредък, който бе отчетен във връзка с действащите подходящи мерки. Като се има предвид, че пътната карта не беше изпълнена напълно и че на 3 юли 2013 г. се очаква провеждането на парламентарните избори и на втория кръг на президентските избори, действащите понастоящем подходящи мерки ще продължат да се прилагат без промяна в условията и реципрочните ангажименти между ЕС и Мадагаскар, които остават изцяло в сила до момента, в който ЕС реши, че са били проведени заслужаващи доверие избори и че конституционният ред в Мадагаскар е възстановен.
      ЕС, който отдава първостепенно значение на основните елементи, а именно съблюдаването на правата на човека, демократичните институции и върховенството на закона съгласно член 9 от Споразумението за партньорство АКТБ—ЕС, настоява както Вие, така и всички партньори по пътната карта, да умножите усилията си за бързо преодоляване на политическите спънки, които понастоящем излагат на риск нейното изпълнение.
      ЕС Ви насърчава също така, заедно с мадагаскарските Ви партньори, да продължавате упорито да полагате усилия за гарантиране на спокойна политическа обстановка, която да позволи провеждане през май и юли 2013 г. на заслужаващи доверие избори и приключване на преходния процес съгласно договореното от мадагаскарските власти и одобреното от международната общност.
      ЕС потвърждава ангажимента си да продължи да подпомага процеса на прехода и бързо да въведе мерки за подпомагане след завършване на прехода, като решение относно реда и условията за тези мерки ще бъде взето в рамките на политическия диалог, започнат с Вашето правителство.
      Подходящите мерки могат да бъдат преразгледани във всеки един момент в зависимост от положителното или отрицателното развитие на политическата обстановка в Мадагаскар.
      С уважение,
      
         
            
               За Европейския съюз
            
            Catherine ASHTON
            Andris PIEBALGS